**ลับมาก**

(ร่าง)

 **ชุดที่ ของ ๑๐๐ ชุด**

 **หน้า๑ ของ ๒4 หน้า**

 **สำนักงานตำรวจแห่งชาติ**

 **ถนนพระรามที่ ๑ แขวงปทุมวัน**

 **เขตปทุมวัน กรุงเทพฯ ๑๐๓๓๐**

 **ตุลาคม ๒๕๕๙**

**ปทส.ตร.๖๐**

**แผน : ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม**

 **สำนักงานตำรวจแห่งชาติ**

**อ้างถึง : ๑ คำสั่งคณะรักษาความสงบแห่งชาติ ฉบับที่ ๖๔/๒๕๕๗ ลงวันที่ ๑๔ มิถุนายน**

 **๒๕๕๗ เรื่อง การปราบปรามและการหยุดยั้งการบุกรุกทำลายทรัพยากรป่าไม้**

 **๒ คำสั่งคณะรักษาความสงบแห่งชาติ ฉบับที่ ๖๖/๒๕๕๗ ลงวันที่ ๑๗ มิถุนายน**

 **๒๕๕๗ เรื่อง เพิ่มเติมหน่วยงานสำหรับการปราบปรามหยุดยั้งการบุกรุกทำลาย**

 **ทรัพยากรป่าไม้และนโยบายการปฏิบัติงานเป็นการชั่วคราวในสภาวการณ์ปัจจุบัน**

 **3 คำสั่งหัวหน้าคณะรักษาความสงบแห่งชาติ ฉบับที่ 4/๒๕๕8 ลงวันที่ 8**

 **เมษายน ๒๕๕8 เรื่อง มาตรการเพิ่มประสิทธิภาพในการบังคับใช้กฎหมาย**

 **ที่คุ้มครองประโยชน์สาธารณะและประชาชนในส่วนรวม**

 **4 คำสั่งหัวหน้าคณะรักษาความสงบแห่งชาติ ฉบับที่ 35/๒๕๕9 ลงวันที่ 5**

 **กรกฎาคม ๒๕๕9 เรื่อง มาตรการในการแก้ไขปัญหาการครอบครองและ**

 **ใช้ประโยชน์ที่ดินป่าภูทับเบิก ในท้องที่ตำบลวังบาล และตำบลบ้านเนิน**

 **อำเภอหล่มเก่า จังหวัดเพชรบูรณ์**

 **5 คำสั่งหัวหน้าคณะรักษาความสงบแห่งชาติ ฉบับที่ 36/๒๕๕9 ลงวันที่ 5**

 **กรกฎาคม ๒๕๕9 เรื่อง มาตรการในการแก้ไขปัญหาการครอบครองที่ดินในเขต**

 **ปฏิรูปที่ดิน เพื่อเกษตรกรรมโดยมิชอบกฎหมาย**

 **6 แผนแม่บทแก้ไขปัญหาการทำลายทรัพยากรป่าไม้ การบุกรุกที่ดินของรัฐ และการ**

 **บริหารจัดการทรัพยากรธรรมชาติอย่างยั่งยืน ลง ๑ สิงหาคม ๒๕๕๗ โดย กอง**

 **อำนวยการรักษาความมั่นคงภายในราชอาณาจักร กระทรวงทรัพยากรธรรมชาติ**

 **และสิ่งแวดล้อม พ.ศ.๒๕๕๗**

 **7 พระราชบัญญัติป่าไม้ พุทธศักราช ๒๔๘๔ และพระราชบัญญัติอื่นที่เกี่ยวข้อง**

 **8 บันทึกข้อตกลงว่าด้วยความร่วมมือในการอนุรักษ์ การป้องกันและปราบปราม**

 **การบุกรุกทำลายทรัพยากรป่าไม้ ระหว่าง กระทรวงมหาดไทย กระทรวงเกษตร**

 **และสหกรณ์ กระทรวงทรัพยากรธรรมชาติและสิ่งแวดล้อม กระทรวงกลาโหม**

 **กองบัญชาการกองทัพไทย กองทัพบก กองทัพเรือ กองทัพอากาศ และ**

 **สำนักงานตำรวจแห่งชาติ พุทธศักราช ๒๕๕๕**

 **9 แผนที่ประเทศไทย มาตราส่วน ๑ : ๕๐,๐๐๐ ระวางครอบคลุมทุกพื้นที่**

**---------------------------------------------------------------------------------------------------------------------------**

**1. สถานการณ์**

**1.๑ สถานการณ์ทั่วไป**

ในปัจจุบันประเทศไทยเผชิญกับภัยคุกคามจากการลักลอบบุกรุกทำลายป่าอย่างรุนแรง พื้นที่ป่าไม้ของประเทศไทยถูกทำลายไปเป็นจำนวนมาก ส่งผลกระทบต่อความสมดุลตามธรรมชาติและระบบนิเวศ สร้างปัญหาด้านอื่นๆ ตามมา เช่น ปัญหาฝนไม่ตกต้องตามฤดูกาล อุทกภัย ดินโคลนถล่ม น้ำป่าไหลหลาก เป็นต้น ดังเช่นการเกิดมหาอุทกภัยในปี พ.ศ.2554 ซึ่งสร้างความเสียหายต่อชีวิตและทรัพย์สินของประชาชนและทางราชการเป็นจำนวนมาก ทั้งนี้ สืบเนื่องจากปัจจัยหลายด้าน เช่น การเพิ่มขึ้นของประชากร ความต้องการใช้ที่ดินทำกินเพื่อปลูกสร้างเป็นที่อยู่อาศัยและทำกิน และนโยบายส่งเสริมกาปลูกพืชเศรษฐกิจ ส่งผลให้ราษฎรเข้าไปบุกรุกแผ้วถาง เผาป่า ยึดถือครอบครองพื้นที่ป่า นอกจากนี้ยังมีนายทุนและผู้มีอิทธิพลทำการจ้างวานให้ราษฎรเข้าไปบุกรุกทำลายป่า เพื่อตัดไม้มีค่าที่เป็นที่ต้องการของตลาดต่างประเทศ และลักลอบส่งออกไปจำหน่ายยังต่างประเทศ รวมทั้งมีการว่าจ้างราษฎรเข้าไปบุกรุกจับจองที่ดิน และเปลี่ยนมือนำไปปออกเอกสารสิทธิ์โดยไม่ชอบด้วยกฎหมายไปเป็นของนายทุน เพื่อทำเป็นบ้านพักตากอากาศ โรงแรม และรีสอร์ท ทำให้เกิดวงจรการบุกรุกทำลายป่าหมุนเวียนไปอย่างไม่มีที่สิ้นสุด

นอกจากนั้นการเจริญเติบโตของภาคอุตสาหกรรม ยังส่งผลให้เกิดปัญหามลพิษทางน้ำที่นับวันจะ ทวีรุนแรงมากขึ้น จากการเพิ่มจำนวนของประชากร และจำนวนโรงงานอุตสาหกรรมที่เติบโตขึ้นตามการขยายตัวของเศรษฐกิจ คุณภาพน้ำในแม่น้ำสายหลักและแหล่งน้ำสำคัญของประเทศ มีคุณภาพอยู่ในเกณฑ์ดีและพอใช้มีแนวโน้มเสื่อมโทรมลง ส่วนน้ำบาดาล ในหลายพื้นที่มีการปนเปื้อนจากสารเคมีที่เป็นอันตรายปริมาณของเสียทั้งจากแหล่งชุมชน และภาคอุตสาหกรรมเพิ่มขึ้น เนื่องจากยังขาดการจัดการที่ถูกต้อง ปริมาณขยะมูลฝอยชุมชนมีจำนวนประมาณ ๑๕.๒ ล้านตัน แต่ได้รับการกำจัดอย่างถูกต้องเพียงร้อยละ ๓๘ และมีอัตราการนำกลับมาใช้ประโยชน์ใหม่ เพียงร้อยละ ๒๖ สำหรับของเสียอันตรายเกิดขึ้นประมาณ ๓.๑ ล้านตันในปี ๒๕๕๓ โดยมาจากภาคอุตสาหกรรมร้อยละ ๗๗ ทั้งนี้ของเสียอันตรายเกิดขึ้นมากกว่าร้อยละ ๗๐ เกิดขึ้นในพื้นที่ภาคตะวันออก กรุงเทพมหานครและปริมณฑล โดยร้อยละ ๙๗ ของ ของเสียอันตรายจากภาคอุตสาหกรรมได้รับการจัดการอย่างเหมาะสม โดยมีโรงงานที่รับจัดการของเสียอันตรายเพียง ๓๑๑ แห่ง ขีดความสามารถในการรองรับ ๑๐.๗ ล้านตันต่อปี ซึ่งโรงงานส่วนใหญ่ตั้งอยู่ในพื้นที่ภาคกลาง และภาคตะวันออก ส่งผลให้แหล่งกำเนิดของเสียอันตรายในภูมิภาคอื่นต้องเสียค่าใช้จ่ายในการขนส่งเพื่อนำไปกำจัดสูงจึงทำให้การเก็บรวบรวมของเสียอันตรายไว้ในโรงงาน หรือมีการลักลอบทิ้งไปกับขยะมูลฝอยชุมชน

สำหรับการลักลอบค้าสัตว์ป่าของประเทศไทย ซึ่งเป็นทั้งประเทศต้นทาง ทางผ่านและประเทศปลายทางของการค้าสินค้าทำจากสัตว์ป่าที่ผิดกฎหมาย เนื่องจากการลักลอบล่าและค้าสัตว์ป่าก่อให้เกิดความเสียหายทางเศรษฐกิจ ทรัพยากรธรรมชาติและสิ่งแวดล้อม และบั่นทอนความมั่นคงต่อประเทศชาติ ไม่น้อยไปกว่าการลักลอบตัดไม้ทำลายป่า และสาเหตุสำคัญของปัญหาคือการขาดการบังคับใช้กฎหมายอย่างจริงจัง การทุจริตและการละเว้นการปฏิบัติหน้าที่ของเจ้าหน้าที่ผู้มีอำนาจตามกฎหมายและกฎหมายข้อบังคับที่ไม่สอดคล้องกับสถานการณ์ปัจจุบัน ส่งผลให้การแก้ไขปัญหาอาชญากรรมสัตว์ป่าไม่ถูกดำเนินการอย่างจริงจังโดยเฉพาะสถานการณ์การลักลอบค้างาช้าง

**1.๒ สถานการณ์เฉพาะ**

ข้อมูลการข่าวเกี่ยวกับการลักลอบตัดไม้ ทำลายป่า และทรัพยากรธรรมชาติและสิ่งแวดล้อม ในประเทศไทย ของสำนักงานตำรวจแห่งชาติ สรุปได้ว่า

1.2.1 การลักลอบตัดไม้ทำลายป่า ในบริเวณพื้นที่ชายแดนภาคเหนือจรดภาคตะวันตกด้านจังหวัดตาก กาญจนบุรี จนถึงประจวบคีรีขันธ์ เนื่องจากมีการห้ามนำเข้าไม้ท่อน และไม้แปรรูปจากต่างประเทศ จึงยังคงมีการลักลอบตัดไม้ทำลายป่าในเขตอุทยานแห่งชาติ และป่าสงวนแห่ชาติหลายแห่ง เช่น อุทยานแห่งชาติแม่ยม จังหวัดแพร่ ป่าสงวนแห่งชาติแม่ระมาด แม่ละเมา จังหวัดตาก และอุทยานแห่งชาติสาละวิน เขตรักษาพันธุ์สัตว์ป่าห้วยขาแข้ง จังหวัดอุทัยธานี เป็นต้น

ในภาคตะวันออกเฉียงเหนือ ยังมีการลักลอบตัดไม้ทำลายป่าในพื้นที่อุทยานแห่งชาติภูผาเหล็ก ภูผายล และภูพาน จังหวัดสกลนคร อุทยานแห่งชาติทับลาน จังหวัดนคราชสีมา-ปราจีนบุรี โดยผู้กระทำความผิดจะใช้ทั้งเลื่อยมือ และเลื่อยโซ่ยนต์ ตัดทอนแปรรูปไม้แล้วลำเลียงออกมาในลักษณะกองทัพมด นำไปขายให้นายทุน หรือร้านค้าไม้ ซึ่งมีทั้งรายย่อย และรายใหญ่ในรูปขบวนการการลักลอบตัดไม้พะยูง ในพื้นที่ภาคตะวันออกเฉียงเหนือ โดยเฉพาะ จังหวัดศรีสะเกษ อุบลราชธานี แล้วมีการลำเลียงส่งออกไปต่างประเทศ ผ่านแนวชายแดนจังหวัดมุกดาหาร ขณะเดียวกัน แม้ว่าจะมีการอนุญาตให้นำเข้าไม้แปรรูปจากลาว แต่ปรากฏว่ามีการนำเข้าเกินจำนวนที่ระบุไว้ในใบเบิกทาง หรือหลีกเลี่ยงภาษีศุลกากรเป็นเหตุให้รัฐสูญเสียรายได้ปีละหลายล้านบาท

ในภาคใต้ยังมีการลักลอบตัดไม้ทำลายป่าในพื้นที่ เขตรักษาพันธุ์สัตว์ป่ากรมหลวงชุมพร ป่าสงวนแห่งชาติป่าช่างศิลา – ป่าช่องขี้แรด จังหวัดกระบี่ ป่าสงวนแห่งชาติลาบู – ถ้ำทะลุ จังหวัดยะลา นอกจากนั้น ในพื้นที่บางแห่งทางภาคเหนือ และภาคกลาง ยังคงมีการลักลอบลำเลียงขนส่งไม้ และโรงงานแปรรูปไม้เถื่อนปรากฏอยู่บ้าง

ส่วนสถานการณ์การลักลอบตัดไม้พะยูง ยังพบในพื้นที่อนุรักษ์ในภาคตะวันออกเฉียงเหนือ โดยเฉพาะในพื้นที่เขตรักษาพันธ์สัตว์ป่า อุทยานแห่งชาติ และป่าสงวนแห่งชาติที่มีพื้นที่ใกล้แนวเขตติดต่อกับสาธารณรัฐประชาธิปไตยประชาชนลาว และราชอาณาจักรกัมพูชา ในพื้นที่จังหวัดนครราชสีมา ศรีสะเกษ สุรินทร์ และอุบลราชธานีโดยราษฎรชาวไทย และจากประเทศเพื่อนบ้าน เข้ามาลักลอบตัดไม้พะยูงแล้วลำเลียงออกจากพื้นที่ป่าส่งขายให้กับกลุ่มนายทุนทางเรือ และทางพื้นที่ตามแนวเขตแดนด้านติดต่อกับประเทศลาว และกัมพูชา จากนั้นจะลำเลียงออกไปยังประเทศเพื่อนบ้าน ในลักษณะกองทัพมด รวบรวมได้แล้วจะใส่รถบรรทุกขนาดเล็กบรรทุกไปยังแนวชายแดนเพื่อส่งขายต่อยังประเทศเพื่อนบ้าน โดยเฉพาะด้านจังหวัดมุกดาหาร นครพนม บึงกาฬ และหนองคายปลายทางประเทศจีน

1.2.2 การบุกรุกป่า และที่สาธารณะ จากการสืบสวนพบว่ายังมีการบุกรุก ยึดถือ ครอบครองพื้นที่ในป่าสงวนแห่งชาติ เพื่อสร้างรีสอร์ท โรงแรม ปาล์มน้ำมัน ยางพารา การออกเอกสารสิทธิที่มิชอบด้วยกฎหมาย การเข้าทำประโยชน์ในเขตปฏิรูปที่ดิน (ส.ป.ก.) หรือการเข้าทำกินในเขตป่าสงวนแห่งชาติ (สทก.) โดยผิดวัตถุประสงค์ของทางราชการที่อนุญาต และการอ้างแบบแสดงรายการที่ดินเพื่อชำระภาษีบำรุงท้องที่ (ภ.บ.ท.5) โดยไม่มีเอกสารสิทธิในที่ดินรองรับ ซึ่งส่วนใหญ่ปรากฏ ดังนี้

ภาคเหนือ เช่น การบุกรุกป่าสงวนแห่งชาติ ในพื้นที่จังหวัดแม่ฮ่องสอน เชียงใหม่ เชียงราย ลำพูน และเขตป่าสงวนแห่งชาติป่าลุ่มน้ำวังทอง ฝั่งขวา จังหวัดพิษณุโลกป่าสงวนแห่งชาติป่าห้วยแม่ขะนิง ป่าแม่สาครฝั่งซ้าย ป่าน้ำสาครฝั่งขวา ป่าน้ำสวด-น้ำยาว ป่าน้ำสา อุทยานแห่งชาติศรีน่าน จังหวัดน่าน ป่าภูทับเบิก จังหวัดเพชรบูรณ์ เป็นต้น

ภาคตะวันออกเฉียงเหนือ เช่น การบุกรุกป่าสงวนแห่งชาติ ป่าห้วยศาลา จังหวัดศรีสะเกษ อุทยานแห่งชาติเขาใหญ่ อุทยานแห่งชาติทับลาน ป่าสงวนแห่งชาติป่าครบุรี จังหวัดนครราชสีมา อุทยานแห่งชาติป่านายางกลัก จังหวัดชัยภูมิ ป่าสงวนแห่งชาติป่าโสกชัน ป่าบุญฑริก จังหวัดอุบลราชธานี ป่าดงคำเดือย จังหวัดอำนาจเจริญ ป่าดงระแนง จังหวัดกาฬสินธุ์ ป่าสงวนแห่งชาติป่าดงลาน จังหวัดขอนแก่น และป่าสงวนแห่งชาติป่าภูเปือย ป่าภูขี้เถ้าและป่าภูเรือ จังหวัดเลย เป็นต้น

ภาคกลาง และภาคตะวันออก เช่น การบุกรุกป่าสงวนแห่งชาติ ป่าเขาสอยดาว จังหวัดจันทรบุรี ป่าแควระบม ป่าสียัด จังหวัดฉะเชิงเทรา และอุทยานแห่งชาติเกาะช้าง จังหวัดตราด เป็นต้น

ภาคใต้ เช่น การบุกรุกอุทยานแห่งชาตินพรัตน์ธารา เกาะพีพี จังหวัดกระบี่ อุทยานแห่งชาติเจ้าไหม จังหวัดตรัง และพื้นที่จังหวัดระนอง พังงา ภูเก็ต รวมทั้งในพื้นที่เกาะต่างๆ เช่น เกาะสมุย เกาะยาว เป็นต้น

1.2.3 การลักลอบค้าสัตว์ป่า และพันธุ์พืช จากสถานการณ์การลักลอบค้าสัตว์ป่า ซากสัตว์ป่า และพันธุ์พืช จะมีการลักลอบกระทำความผิด โดยขบวนการภายในประเทศ และขบวนการระหว่างประเทศ ทั้งนี้ขบวนการภายในประเทศจะมีการลักลอบกระทำความผิดในเขตอุทยานแห่งชาติ และเขตรักษาพันธุ์สัตว์ป่า เช่น แก่งกระจาน ห้วยขาแข้ง ทุ่งใหญ่นเรศวร และอุทยานแห่งชาติเขาใหญ่ เพื่อส่งขายในกรุงเทพมหานคร ซึ่งแหล่งใหญ่จะอยู่ที่ตลาดนัดสวนจตุจักร ๑ เขตจตุจักร ตลาดนัดจตุจักร ๒ เขตมีนบุรี ตลาดนัดสนามหลวง ๒ เขตทวีวัฒนา กรุงเทพมหานคร และเขตปริมณฑลในจังหวัดนนทบุรี นครปฐม พระนครศรีอยุธยา และจังหวัดใกล้เคียง ส่วนขบวนการระหว่างประเทศจะมีนายทุนชาวไทย และชาวต่างชาติร่วมกันกระทำความผิดในรูปแบบการลักลอบนำเข้า – ส่งออก ทั้งทางบก ทางน้ำ และทางอากาศ โดยเฉพาะตามแนวชายแดนจังหวัดกาญจนบุรี นครพนม และหนองคาย

1.2.4 การทำลายทรัพยากรธรรมชาติและสิ่งแวดล้อม ยังคงปรากฏการลักลอบขุดแร่ในจังหวัดเลย เพชรบูรณ์ และสระแก้ว การลักลอบดูดทรายแม่น้ำ การขุดตักดินลูกรัง และการระเบิดหินในเขตภาคกลาง บริเวณจังหวัดพระนครศรีอยุธยา สุพรรณบุรี กาญจนบุรี ราชบุรี และฉะเชิงเทรา ภาคตะวันออกเฉียงเหนือ บริเวณแนวริมฝั่งแม่น้ำโขง จังหวัดหนองคาย นครพนม ริมฝั่งแม่น้ำปาว จังหวัดกาฬสินธุ์ และภาคใต้ในพื้นที่บางแห่งของจังหวัดสุราษฎร์ธานี และพังงา พบการขุดเจาะน้ำบาดาล โดยไม่ได้รับอนุญาต รวมทั้งปัญหามลพิษในเขตอุตสาหกรรม เช่น โรงงานในพื้นที่อำเภอครบุรี จังหวัดนครราชสีมา ในพื้นที่อำเภอสามพราน จังหวัดนครปฐม พบการทิ้งสารพิษ น้ำเสียลงในแม่น้ำลำคลอง ในพื้นที่จังหวัดสมุทรปราการ และมีการนำขยะสารพิษจากโรงงานในเขตอุตสาหกรรมมาบตาพุด มาทิ้งในพื้นที่ จังหวัดชลบุรี เป็นต้น

1.๒.5 สถานการณ์การลักลอบค้างาช้างในปัจจุบันปริมาณการฆ่าช้างเอางาเพิ่มสูงขึ้น โดยเฉพาะช้างแอฟริกาที่ต้องสังเวยชีวิตกว่า 2 หมื่นตัวต่อปี แม้ว่าช้างจะเป็นสัตว์ประจำชาติไทยมาช้านานและมีการรณรงค์อนุรักษ์ช้างในไทยมาโดยตลอด แต่ในช่วงที่ผ่านมาประเทศไทยกลับถูกมองจากนานาชาติว่าขาดการจัดการเรื่องการลักลอบค้างาช้างเท่าที่ควร จนกระทั่งไซเตสประกาศให้ไทยเป็น 1 ใน 8 ประเทศที่ถูกระบุว่ามีส่วนกระตุ้นการค้างาช้างที่ผิดกฎหมาย (Primary Concern) และหากไม่เร่งแก้ปัญหาดังกล่าวอย่างเป็นรูปธรรมจะถูกระงับการค้าสัตว์และพืชป่าตามบัญชีอนุสัญญาไซเตส ซึ่งจะส่งผลกระทบทางเศรษฐกิจประมาณ 47,500 ล้านบาท และการจ้างแรงงานกว่า 39,000 คน รวมถึงกระทบต่อภาพลักษณ์ของประเทศอย่างแน่นอนจึงได้มีการออกกฎหมายงาช้าง พ.ศ. 2558 การจัดทำระบบทะเบียนข้อมูลผู้ค้างาช้าง ผู้ครอบครอง การกำกับดูแลและบังคับใช้กฎหมาย การประชาสัมพันธ์และติดตามประเมินผลตลอดจนการที่ พลเอกประยุทธ์ จันทร์โอชา นายกรัฐมนตรีเป็นประธานในการบดทำลายงาช้างของกลางปริมาณ 2,712.04 กิโลกรัม หรือกว่า 2 ตัน มูลค่ากว่า 100 ล้านบาท เมื่อเดือนสิงหาคม 2558 ที่ผ่านมา ถือเป็นการทำลายงาช้างของกลางครั้งแรก เพื่อแสดงเจตนารมณ์ให้ 180 ประเทศสมาชิกไซเตส รับทราบถึงความจริงใจและมุ่งมั่นของไทยในการอนุรักษ์ช้าง พร้อมต่อต้านการลักลอบล่าและค้างาช้างอย่างผิดกฎหมาย

1.2.6 สถานการณ์ปลูกยางพารา จากสถิติพื้นที่ปลูกยางพาราในเขตป่าสงวนแห่งชาติ ระหว่างปี พ.ศ.2552 – 2557 พบว่ามีการเพิ่มขึ้นโดยเฉลี่ยต่อปีประมาณ 216,068 ไร่ ซึ่งในปี พ.ศ 2557 มีพื้นที่ปลูกยางพาราทั่วประเทศประมาณ 4.4 ล้านไร่ โดยพบมากที่สุดในภาคใต้ ภาคตะวันออกเฉียงเหนือ ภาคตะวันออก ภาคเหนือ ภาคกลาง และภาคตะวันตก ตามลำดับ ซึ่งส่งผลกระทบต่อเศรษฐกิจและระบบนิเวศของประเทศ โดยเฉพาะการบุกรุกปลูกยางพาราในพื้นที่คุณภาพลุ่มน้ำชั้นที่ 1 และ 2 ซึ่งตามหลักวิชาการพื้นที่ป่าต้นน้ำเนื้อที่ 1 ไร่ จะมีพันธุ์ไม้หลากหลายชนิด ตั้งแต่พืชปกคลุมดิน ไปจนถึงไม้เรือนยอด ในขณะที่สวนยางพาราในเนื้อที่ 1 ไร่เท่ากัน จะมีต้นยางพาราประมาณ 70 – 80 ต้น โดยไม่มีพืชปกคลุมดินและไม้อื่นขึ้นอยู่ แม้จะมีมูลค่าทางเศรษฐกิจในระดับหนึ่ง แต่ความเสียหายทางด้านสิ่งแวดล้อมนั้น ไม่สามารถคิดคำนวณเป็นมูลค่าได้ ปัจจุบันรัฐบาลจึงมีนโยบายเร่งรัดดำเนินการแก้ไขปัญหาการบุกรุกพื้นที่ป่าเพื่อปลูกยางพารา ทั้งในเขตป่าสงวนแห่งชาติ และป่าอนุรักษ์ เพื่อนำพื้นที่ไปดำเนินการฟื้นฟูให้กลับมีสภาพเป็นป่าที่สมบูรณ์ดังเดิม

**1.๓ฝ่ายตรงข้าม**

บุคคล กลุ่มบุคคล หรือองค์กรเครือข่ายผิดกฎหมาย ทั้งที่อยู่ในและนอกประเทศไทย ยังมีการกระทำความผิดด้วยวิธีการใด ๆ อันเป็นความผิดอาญาและกฎหมายที่เกี่ยวข้องกับทรัพยากรธรรมชาติและสิ่งแวดล้อม

**1.๔ฝ่ายเรา**

1.๔.๑ ส่วนราชการ

1.๔.๑.๑ กระทรวงทรัพยากรธรรมชาติและสิ่งแวดล้อม โดยส่วนราชการในสังกัดที่เกี่ยวข้อง มีอำนาจหน้าที่เกี่ยวกับการสงวน อนุรักษ์และฟื้นฟูทรัพยากรธรรมชาติและสิ่งแวดล้อม การจัดการและการใช้ประโยชน์อย่างยั่งยืน

 1.๔.๑.๒ กระทรวงกลาโหมกองบัญชาการกองทัพไทยกองทัพบก กองทัพเรือ กองทัพอากาศกระทรวงมหาดไทย กระทรวงเกษตรและสหกรณ์กรมการปกครอง กรมส่งเสริมการปกครองท้องถิ่น กรมศุลกากร กรุงเทพมหานคร องค์กรปกครองส่วนท้องถิ่น สนับสนุนการปฏิบัติเมื่อได้รับการร้องขอ

1.๔.๒ ภาคประชาสังคม ได้แก่ องค์กรเอกชน สื่อมวลชน และประชาชนในพื้นที่ ให้การสนับสนุนการปฏิบัติของทางราชการในการป้องกันและปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม โดยทุกภาคส่วนบูรณาการการปฏิบัติ เพื่อให้บรรลุวัตถุประสงค์ เป้าหมาย และบังเกิดประสิทธิภาพสูงสุด

**2. ภารกิจ**

 สำนักงานตำรวจแห่งชาติจัดตั้งศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ (ศปทส.ตร.) ทำหน้าที่ควบคุม อำนวยการ กำกับดูแล ติดตาม เร่งรัด และแก้ไขปัญหาตลอดจนดำเนินการทั้งปวงที่เกี่ยวข้องในการดำเนินการป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม และดำเนินการขยายผลถึงกระบวนการยึดทรัพย์ผู้กระทำความผิดเกี่ยวกับทรัพยากรธรรมชาติและสิ่งแวดล้อม ในภาพรวมของสำนักงานตำรวจแห่งชาติ ตั้งแต่บัดนี้เป็นต้นไป เพื่อรักษาผลประโยชน์แห่งชาติให้บังเกิดประสิทธิผลอย่างมีประสิทธิภาพสูงสุด

**3. การปฏิบัติ**

 ๓.๑ ดำเนินการตามแผนแม่บทแก้ไขปัญหาการทำลายทรัพยากรป่าไม้, การบุกรุกที่ดินของรัฐ และการบริหารจัดการทรัพยากรธรรมชาติอย่างยั่งยืน ลงวันที่ ๑ สิงหาคม ๒๕๕๗ โดย กองอำนวยการรักษาความมั่นคงภายในราชอาณาจักร กระทรวงทรัพยากรธรรมชาติและสิ่งแวดล้อม พ.ศ.๒๕๕๗

 ๓.2 ดำเนินการตามแผนปฏิบัติการเพื่อบังคับใช้กฎหมายต่อพื้นที่ป่าที่ถูกบุกรุก เพื่อปลูกยางพารา

 3.3 ดำเนินการตามแผนปฏิบัติการงาช้างแห่งประเทศไทย

๔. กรอบแนวคิด

 เพื่อให้เกิดผลอย่างจริงจังในการยกระดับการสืบสวนปราบปรามผู้กระทำความผิดรายใหญ่ กลุ่มขบวนการเครือข่าย และกลุ่มนายทุน ที่ร่วมขบวนการหรือผู้อยู่เบื้องหลัง ตลอดจนการบูรณาการกับกระทรวงทรัพยากรธรรมชาติและสิ่งแวดล้อม กองอำนวยการรักษาความมั่นคงภายในราชอาณาจักร และหน่วยงานที่เกี่ยวข้อง เพื่อนำมาสู่การจับกุมผู้กระทำความผิด และใช้มาตรการทางกฎหมายให้สู่กระบวนการยึดทรัพย์ จึงได้กำหนดกรอบแนวคิด ดังนี้

 ๔.๑ ด้านการตัดไม้ทำลายป่า

 ๔.๑.๑ ด้านการสืบสวนปราบปราม

 กำหนดพื้นตัดไม้ทำลายป่าที่เป็นพื้นที่วิกฤติรุนแรง เป็นเป้าหมายดำเนินการ ดังนี้

 - เฝ้าติดตามพฤติกรรมของกลุ่มนายทุน/นายหน้า/ผู้คุ้มกันหากพบยังมีการกระทำความผิด ให้ฟ้องร้องดำเนินคดีให้ถึงที่สุด และขยายผลถึงผู้ร่วมขบวนการในทุกขั้นตอน

 - นำมาตรการกฎหมายฟอกเงิน ภาษี และการยึดทรัพย์เข้ามาดำเนินการในคดี

 - ชักชวนชาวบ้าน/มอดไม้ให้กลับตัวกลับใจ สร้างจิตสำนึกใหม่ โดยให้มารายงานตัวและลงสัตยาบัน ตลอดจนใช้มาตรการทางสังคมกับผู้ฝ่าฝืนและหาอาชีพใหม่ทดแทน/แต่งตั้งเป็นอาสาสมัครฯ

 4.1.2 ด้านการป้องกันและแสวงหาความร่วมมือ

 - แสวงหาความร่วมมือกับเทศบาล องค์กรปกครองส่วนท้องถิ่น กำนัน ผู้ใหญ่บ้าน อาสาสมัครชุมชน และส่วนราชการที่เกี่ยวข้อง ร่วมกันดูแลรับผิดชอบดูแลต้นไม้ และป่าไม้ที่ได้ดำเนินการปลูก/บวช ตาม “ยุทธการพิทักษ์ทรัพยากรแผ่นดิน” และ “ยุทธการพิทักษ์ทรัพยากรแผ่นดินสู่ความยั่งยืน ขั้นที่” โดยมีอาสาสมัครจัดตั้ง คอยติดตาม ตรวจสอบ เพื่อให้คงอยู่อย่างยั่งยืน

 - จัดคืนสู่เหย้า อาสาสมัคร จัดกิจกรรมร่วมกันอย่างต่อเนื่อง เช่น เดินป่า วัดขนาดต้นไม้ เป็นต้น

 4.1.3 ดำเนินคดีกับเจ้าหน้าที่ของรัฐที่เข้าไปมีผลประโยชน์ หรือปล่อยปละละเลย

 ๔.2 ด้านการบุกรุกป่าและที่สาธารณะ

 ๔.2.๑ ด้านการสืบสวนปราบปราม

 กำหนดพื้นที่บุกรุกพื้นที่ป่าและที่สาธารณะที่เป็นพื้นที่วิกฤติ เป็นเป้าหมายดำเนินการ ดังนี้

 - เฝ้าติดตามพฤติกรรมของกลุ่มนายทุน/นายหน้า หากพบการกระทำความผิด ให้ดำเนินการฟ้องร้องดำเนินคดีให้ถึงที่สุด และขยายผลถึงผู้ร่วมขบวนการทุกราย

 - นำมาตรการกฎหมายฟอกเงิน ภาษี และการยึดทรัพย์ เข้ามาดำเนินการในคดี

 - ชักชวนชาวเขา/ชาวบ้าน ให้ความร่วมมือในการขอคืนพื้นที่/ปลูกป่าทดแทน ทำเขตกั้นแนวเขต ไม่ให้บุกรุกเพิ่ม

 - ประสานหน่วยงานที่เกี่ยวข้องในการหาที่อยู่ให้ใหม่/หรือกันพื้นที่เป็นป่าชุมชน และแต่งตั้งเป็นอาสาสมัครฯ คอยแจ้งข่าวสาร เบาะแส

 - ประสานข้อมูลผู้ได้รับอนุญาตให้เข้าทำประโยชน์ในเขตปฏิรูปที่ดิน (ส.ป.ก.) และผู้ได้รับอนุญาตให้สิทธิทำกิน (สทก.) หรือได้รับอนุญาตให้ทำประโยชน์ในเขตป่าสงวนแห่งชาติ

 ๔.๒.๒ ด้านการป้องกันและแสวงหาความร่วมมือ

 - แสวงหาความร่วมมือกับเทศบาล องค์กรปกครองส่วนท้องถิ่น กำนัน ผู้ใหญ่บ้าน อาสาสมัครชุมชน และส่วนราชการที่เกี่ยวข้อง ร่วมกันดูแลรับผิดชอบดูแลต้นไม้ และป่าไม้ที่ได้ดำเนินการปลูก เพื่อให้คงอยู่อย่างยั่งยืน

 - จัดคืนสู่เหย้า อาสาสมัคร จัดกิจกรรมร่วมกัน เช่น เดินป่า วัดขนาดต้นไม้ เป็นต้น

 ๔.๒.๓ ดำเนินคดีกับเจ้าหน้าที่ของรัฐที่เข้าไปมีผลประโยชน์ หรือปล่อยปละละเลย

 ๔.๓ ด้านการค้าสัตว์ป่าและพันธุ์พืชหวงห้าม

 ๔.๓.๑ ด้านการสืบสวนปราบปราม

 กำหนดพื้นที่แหล่งค้าสัตว์ป่าและพันธุ์พืชหวงห้าม และพื้นที่ในเส้นทางลำเลียง นำเข้า-ส่งออก เป็นพื้นที่เป้าหมายดำเนินการ ดังนี้

 - เฝ้าติดตามพฤติกรรมของกลุ่มนายทุน/นายหน้า หากพบการกระทำความผิด ให้ดำเนินการฟ้องร้องดำเนินคดีให้ถึงที่สุด และขยายผลถึงผู้ร่วมขบวนการทุกรายทั้งนายทุนในประเทศ นายทุนในต่างประเทศ (กรณีค้าข้ามชาติ/ การค้าสัตว์ป่าตามบัญชีไซเตส (Cites))

 - นำมาตรการกฎหมายฟอกเงิน ภาษี และการยึดทรัพย์ เข้ามาดำเนินการในคดี

 - รวบรวมหมายจับผู้กระผิดที่เป็นชาวต่างชาติ ประสานขอให้จับกุมและส่งผู้ร้ายข้ามแดน โดยประสานงานตำรวจสากล ส่งหมายแดงต้องการตัว ประกาศจับ และ ตม. ขึ้นบัญชีห้ามเข้าประเทศ

 - สำหรับผู้ค้ารายย่อย/ชาวบ้าน (ผู้ล่า) ให้ความรู้ เปลี่ยนทัศนคติ/ฝึกอาชีพทดแทน แต่งตั้งเป็นอาสาสมัครฯ และใช้มาตรการทางสังคมกับผู้ไม่ให้ความร่วมมือ

 ๔.๓.๒ ด้านการป้องกันและแสวงหาความร่วมมือ

 - รณรงค์ต่อต้าน ๕ ไม่ อย่างต่อเนื่อง (ไม่ซื้อ ไม่ล่า ไม่ค้า ไม่ใช้ และไม่สนับสนุน)

 - ขึ้นทะเบียนผู้ค้าสัตว์ในพื้นที่ (สัตว์ที่ถูกต้องตามกฎหมาย) ทำประวัติ และห้ามนำสัตว์ผิดกฎหมายมาลักลอบจำหน่าย

 - จัดตั้งอาสาสมัครทางลับในจุดที่มีการลักลอบค้าขายสัตว์ป่า จุดพักเก็บ เส้นทางลำเลียง จุดนำเข้า-ส่งออก (แนวชายแดน/สนามบินนานาชาติ) เพื่อคอยแจ้งเหตุทันทีที่พบการกระทำผิด

 - ตรวจสอบเครือข่าย ขบวนการ การค้าสัตว์ป่าและซากสัตว์ป่าข้ามชาติ และกำหนดเป็นบุคคลเฝ้าระวัง ติดตามความเคลื่อนไหวในพื้นที่

 - ทำเวทีประชาคม เพื่อศึกษาวิเคราะห์ แนวทางการแก้ไขปัญหาอย่างยั่งยืน

 ๔.๓.๓ ดำเนินคดีกับเจ้าหน้าที่ของรัฐที่เข้าไปมีผลประโยชน์ หรือปล่อยปละละเลย

 ๔.๔ ด้านการทำลายทรัพยากรธรรมชาติและสิ่งแวดล้อม

 ๔.๔.๑ ด้านการสืบสวนสวนปราบปราม

 - เฝ้าติดตามพฤติกรรมของกลุ่มนายทุน/ผู้อยู่เบื้องหลัง หากพบการกระทำความผิด ให้ดำเนินการฟ้องร้องดำเนินคดีให้ถึงที่สุด และขยายผลถึงผู้ร่วมขบวนการ

 - ใช้มาตรการกฎหมายฟอกเงิน ภาษี และการยึดทรัพย์

 - ให้ความรู้ และตระหนักถึงความสำคัญของทรัพยากรธรรมชาติและสิ่งแวดล้อม กับผู้ประกอบการ โดยไม่คำนึงถึงประโยชน์ส่วนตนมากกว่าส่วนรวม และแต่งตั้งเป็นอาสาสมัครฯ

 ๔.๔.๒ ด้านการป้องกันและแสวงหาความร่วมมือ

 - ปฏิบัติตามระเบียบสำนักนายกรัฐมนตรี ว่าด้วยการประสานงานเพื่อบังคับใช้กฎหมายเกี่ยวกับสิ่งแวดล้อม พ.ศ.2550

 - กำหนดพื้นที่ โรงงาน/บ่อขยะ ที่เป็นแหล่งกำเนิดมลพิษในพื้นที่เป็นเป้าหมายดำเนินการ

 - สร้างอาสาสมัครชุมชน คอยสอดส่อง ดูแล เตรียมพร้อมเหตุทันทีเมื่อมีการทำลายทรัพยากรธรรมชาติและสิ่งแวดล้อม

**๕. แนวทางในการปฏิบัติ**

 ๕.๑ ด้านการป้องกัน

 ๕.๑.๑ ศูนย์ปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมกองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ และศูนย์ปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมกองบังคับการ/ตำรวจภูธรจังหวัด ทำการสืบสวนขยายผลการจับกุมในทุกคดี ซึ่งจะต้องลงไปควบคุม กำกับให้สามารถจับกุมได้ถึงนายทุน ผู้มีอิทธิพลที่อยู่เบื้องหลัง

 ๕.๑.๒ ทำการบันทึกข้อมูลที่เกี่ยวข้อง รวมทั้งข้อมูลหมายจับ ลงในระบบฐานข้อมูล POLIS ให้ครบถ้วน เพื่อนำมาบูรณาการในการสืบสวนจับกุม

๕.๑.๓ จัดทำฐานข้อมูล หมายจับกลุ่มนายทุน ผู้มีอิทธิพล ขบวนการค้าทรัพยากรธรรมชาติและสิ่งแวดล้อมในลักษณะข้ามชาติ เพื่อประโยชน์ในการประสานการปฏิบัติทั้งในระดับประเทศและต่างประเทศ

๕.๑.๔ จัดให้มีการอบรมให้ความรู้กับเจ้าหน้าที่ตำรวจเพื่อประโยชน์ในการปฏิบัติหน้าที่

 ๕.๑.๔.๑ ด้านการตรวจภาพถ่ายทางอากาศเปรียบเทียบย้อนหลัง ๑๐ ปี เพื่อพิสูจน์พื้นที่ที่มีการเปลี่ยนแปลงจากสภาพป่าเดิม

 ๕.๑.๔.๒ ด้านการตรวจสอบเอกสารสำคัญ ที่เกี่ยวข้องกับการกระทำความผิดเกี่ยวกับทรัพยากรธรรมชาติและสิ่งแวดล้อม เช่น เอกสารเกี่ยวกับกรรมสิทธิ์ที่ดิน หนังสือกำกับ ใบเบิกทาง ในการซื้อขายหรือขนส่งไม้ท่อน ไม้แปรรูป หรือผลิตภัณฑ์ที่ทำจากไม้ ใบอนุญาตประกอบการต่าง ๆ เกี่ยวกับการขุดหิน ดิน ทราบ และการสัมปทานแร่ธาตุต่าง ๆ เป็นต้น

๕.๑.๔.๓ ด้านกฎหมาย เช่น กฎหมายฟอกเงิน กฎหมายทางภาษี กฎหมายศุลกากร กฎหมายเกี่ยวกับทรัพยากรธรรมชาติและสิ่งแวดล้อม เป็นต้น

 ๕.๒ ด้านการสืบสวนปราบปราม

 ๕.๒.๑ ดำเนินการมุ่งเน้นใน “พื้นที่แก้ไขสู่ความยั่งยืน” ทั้ง ๔ ด้าน ตามผนวก ก

๕.๒.๒ หยุดยั้งการบุกรุกทำลายทรัพยากรธรรมชาติและสิ่งแวดล้อม โดยศูนย์ปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมกองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ และศูนย์ปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมกองบังคับการ/ตำรวจภูธรจังหวัด ทำการสืบสวนขยายผลการจับกุมในทุกคดี ซึ่งจะต้องลงไปควบคุม กำกับให้สามารถจับกุมได้ถึงนายทุน ผู้มีอิทธิพลที่อยู่เบื้องหลัง โดยให้ดำเนินการ

 ๕.๒.๒.๑ เร่งรัดจับกุมผู้บุกรุกป่าไม้ โดยจัดการให้ถึงนายทุน ผู้มีอิทธิพลให้ได้ตัวผู้กระทำผิดมาลงโทษ และให้ใช้มาตรการทางกฎหมายมาบังคับใช้อย่างจริงจัง

 ๕.๒.๒.๒ ดำเนินการกับเจ้าหน้าที่ซึ่งรู้เห็นเป็นใจ หรือให้การสนับสนุนการกระทำผิดกฎหมายเกี่ยวกับทรัพยากรธรรมชาติและสิ่งแวดล้อม ทั้งทางวินัย ทางแพ่ง และอาญา อย่างจริงจัง

๕.๒.๒.๓ กรณีคดีตรวจยึด/จับกุม โดยไม่ได้ตัวผู้ต้องหา ให้สืบสวนสอบสวนให้ได้ตัวผู้กระทำผิด หากไม่รู้ตัวผู้กระทำผิดให้ประสานหน่วยงานรับผิดชอบเพื่อดำเนินการตามอำนาจหน้าที่ของหน่วยงานนั้น ๆ ต่อไป

 ๕.๒.๓ จัดตั้งหน่วยเฉพาะกิจป้องกันและปราบปรามการตัดไม้ทำลายป่า โดยการ

 ๕.๒.๓.๑ จัดตั้งหน่วยเฉพาะกิจในการปราบปรามการลักลอบทำลายทรัพยากรธรรมชาติและสิ่งแวดล้อม ประจำแต่ละ กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ และ กองบังคับการ/ตำรวจภูธรจังหวัด เพื่อการบูรณาการร่วมกับกองอำนวยการรักษาความมั่นคงภายในราชอาณาจักรหรือหน่วยงานอื่นในพื้นที่รับผิดชอบ

 ๕.๒.๓.๒ สนับสนุนกำลังเจ้าหน้าที่ในการปฏิบัติงานป้องกันและปราบปรามการทำลายทรัพยากรป่าไม้และสัตว์ป่า ของหน่วยเฉพาะกิจป้องกันและปราบปรามการตัดไม้ทำลายป่าประจำแต่ละภาค (ฉก.ปปม.) โดยกำลังหลักเป็นเจ้าหน้าที่ทหาร สนธิกับเจ้าหน้าที่ป่าไม้ ตำรวจ ฝ่ายปกครอง และฝ่ายกฎหมาย เป็นต้น สามารถเข้าปฏิบัติงานครอบคลุมพื้นที่ทั่วประเทศได้อย่างรวดเร็วและมีประสิทธิภาพโดยจัดตั้งขึ้นปีต่อปีจนกว่าสถานการณ์จะคลี่คลายอยู่ภายใต้การควบคุมอำนวยการ ประสานงาน และกำกับดูแลของ กองอำนวยการรักษาความมั่นคงภายในราชอาณาจักร

 ๕.๒.๓.๓ กำหนดจุดตรวจจุดสกัด ในการตรวจค้นการกระทำความผิดเกี่ยวกับทรัพยากรธรรมชาติและสิ่งแวดล้อม โดยให้มีการบูรณาการกำลังร่วมกับกองอำนวยการรักษาความมั่นคงภายในราชอาณาจักรและหน่วยงานอื่นที่เกี่ยวข้องในพื้นที่

 ๕.๒.๔ ส่งเสริมการมีส่วนร่วมในการปราบปรามการทำลายทรัพยากรธรรมชาติและสิ่งแวดล้อม โดยการ

 ๕.๒.๔.๑ ประชาสัมพันธ์ให้ประชาชนมีส่วนร่วมในการแจ้งเบาะแส บุคคล สถานที่ ที่ถูกทำลายทรัพยากรธรรมชาติและสิ่งแวดล้อม โดยใช้สายด่วน ๑๑๓๖

 ๕.๒.๔.๒ ประสานความร่วมมือกับสื่อต่าง ๆ ในพื้นที่ ทั้งหน่วยงานของรัฐ และภาคเอกชน ในการประชาสัมพันธ์เกี่ยวกับการป้องกันการทำลายทรัพยากรธรรมชาติและสิ่งแวดล้อม เพื่อให้สังคมรับทราบและช่วยกันหยุดยั้ง

 ๕.๒.๕ การยึดคืนพื้นที่ป่า และยับยั้งการบุกรุกป่า โดยการ

 ๕.๒.๕.๑ ร่วมกับหน่วยงานที่เกี่ยวข้อง ตรวจสอบพื้นที่ป่าที่มีการบุกรุกเพิ่มเติมหลังจากมติคณะรัฐมนตรี เมื่อวันที่ ๓๐ มิถุนายน ๒๕๔๑ ที่ผ่อนผันให้ราษฎรอยู่อาศัย/ทำกินในพื้นที่ป่าไม้เพื่อแก้ไขปัญหา โดยใช้ภาพถ่ายสี กระทรวงเกษตรและสหกรณ์ ปี ๒๕๔๕ เป็นหลักฐาน ร่วมกับการตรวจสอบภาคพื้นดินในการกำหนดพื้นที่ผ่อนผัน แล้วนำไปวิเคราะห์ร่วมกับข้อมูลแนวเขตป่าไม้ที่ปรากฏบนแผนที่ภาพถ่ายทางอากาศในปัจจุบันโดยให้ตรวจสอบและดำเนินการทั้งประเทศ การบุกรุกพื้นที่ใหม่ต้องดำเนินการตามกฎหมายอย่างเคร่งครัดและเด็ดขาดเพื่อนำพื้นที่มาฟื้นฟูสภาพป่าส่วนพื้นที่ที่พิสูจน์แล้วพบว่ามีการบุกรุกก่อนปี พ.ศ. ๒๕๔๕ให้ดำเนินการภายใต้กรอบของกฎหมายมติคณะรัฐมนตรีหรือระเบียบอื่นๆที่เกี่ยวข้องอย่างเคร่งครัดโดยใช้ภาพถ่ายทางอากาศเป็นหลักฐานหลัก ร่วมกับหลักฐานอื่นที่เกี่ยวข้อง

 ๕.๒.๕.๒ ยับยั้งการบุกรุกป่าไม้เพิ่มเติม โดยการสืบสวนหาข่าวจากพื้นที่จริงมาประกอบกับการพิจารณาเปรียบเทียบกับแผนที่ภาพถ่ายทางอากาศปีล่าสุดที่กรมแผนที่ทหาร หรือหน่วยงานอื่นได้ถ่ายไว้ และนำไปวิเคราะห์ร่วมกับข้อมูลของหน่วยงานรับผิดชอบ เช่น กรมป่าไม้ กรมอุทยานแห่งชาติ สัตว์ป่าและพันธุ์พืช ฯ หากมีการบุกรุกรุนแรง ให้กำหนดเป็น “พื้นที่แก้ไขสู่ความยั่งยืน” เพิ่มเติม เพื่อยับยั้งการบุกรุกทำลายป่าไม้ได้อย่างมีประสิทธิภาพ

 ๕.๒.๖ การจัดหาแนวร่วมภาคประชาชนเพื่อปลูกจิตสำนึก โดยการ

 ๕.๒.๖.๑ จากการอบรมอาสาสมัครพิทักษ์ทรัพยากรธรรมชาติและสิ่งแวดล้อม ในแต่ละพื้นที่ ให้แต่ละ กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ กองบังคับ-การ/ตำรวจภูธรจังหวัด และ สถานีตำรวจ นำอาสาสมัครเหล่านั้นมาเป็นแนวร่วมเพื่อการแจ้งเตือน เฝ้าระวัง และรักษาคุ้มครองทรัพยากรธรรมชาติและสิ่งแวดล้อม

 ๕.๒.๖.๒ ประสานการทำงานกับทุกภาคส่วนราชการ และภาคเอกชน เพื่อให้มีการใช้ประโยชน์และดูแลรักษาทรัพยากรธรรมชาติและสิ่งแวดล้อมให้มีความสมบูรณ์สามารถสนับสนุนการพัฒนาเศรษฐกิจ สังคม และคุณภาพชีวิตได้อย่างยั่งยืน ภายใต้ระบบการจัดการพื้นที่กับภารกิจของหน่วยงานและการเข้ามามีส่วนร่วมของประชาชนให้เกิดความตระหนักในการหวงแหนและป้องกันรักษาทรัพยากรธรรมชาติมากขึ้น

 ๕.๒.๗ การปลูกจิตสำนึกให้เจ้าหน้าที่มีความภูมิใจในการปฏิบัติงาน โดยการ

 ๕.๒.๗.๑ ปลูกฝัง อบรมเจ้าหน้าที่ตำรวจ ให้มีอุดมการณ์ มีความรักหวงแหนทรัพยากรธรรมชาติและสิ่งแวดล้อม และมีภาคภูมิใจที่ได้ปฏิบัติหน้าที่เป็นผู้พิทักษ์มรดกของแผ่นดิน

 ๕.๒.๗.๒ กรณีมีข้อมูล เบาะแส หรือหลักฐานพอเชื่อได้ว่า เจ้าหน้าที่ตำรวจกระทำการอันเป็นการช่วยเหลือ ผู้กระทำผิดทั้งทางตรง และทางอ้อม ไม่ว่าจะได้ผลประโยชน์ตอบแทนหรือไม่ก็ตาม ให้ถือเสมือนเป็นผู้มีส่วนร่วมในการกระทำความผิดนั้นๆ จะต้องถูกพักราชการทันที และหากศาลตัดสินว่าผู้ต้องหานั้นกระทำความผิดจริงให้นำผลของคดีมาพิจารณาลงทัณฑ์ข้าราชการผู้เกี่ยวข้องนั้นด้วยอย่างเฉียบขาด

 ๕.๒.๗.๓ เชิดชูวีรกรรมหรือคุณความดีของผู้ที่อุทิศตนเป็นแบบอย่างของการพิทักษ์ทรัพยากรธรรมชาติและสิ่งแวดล้อม อย่างต่อเนื่องและจริงจัง

**3.2 แนวความคิดในการปฏิบัติ**

การแก้ไขปัญหาการกระทำความผิดเกี่ยวกับทรัพยากรธรรมชาติและสิ่งแวดล้อม ถือว่าเป็นสิ่งสำคัญอย่างยิ่ง เนื่องจากมีผลกระทบต่อประชาชนวงกว้าง และมีแนวโน้มของการกระทำผิดอย่างต่อเนื่อง โดยเฉพาะการลักลอบตัดไม้ทำลายป่า การถือเข้ายึดครองที่ดินในเขตป่าสงวนการลักลอบนำเข้า–ส่งออก สัตว์ป่า พันธุ์พืชหวงห้าม การค้างาช้าง จึงได้กำหนดเป็นแนวทางการปฏิบัติ ๓ ยุทธศาสตร์ ดังนี้

 3.2.1 **ยุทธศาสตร์ด้านการป้องกันและแสวงหาความร่วมมือ**มี ๖ กลยุทธ์ คือ

 3.2.1.1 จัดทำข้อมูลท้องถิ่น โดยการรวบรวมข้อมูลที่เกี่ยวข้องกับ บุคคลที่มีพฤติกรรมในการลักลอบตัดไม้ สถานที่ พื้นที่เป้าหมายที่มีการบุกรุก กลุ่มพ่อค้านายทุน ในพื้นที่รับผิดชอบ เพื่อประโยชน์ในการป้องกัน มิให้มีการกระทำความผิดเกิดขึ้น

.3.2.1.2 วิเคราะห์ วางแผนการตรวจ การตั้งจุดตรวจ จุดสกัด โดยพิจารณาห้วงเวลา เส้นทาง สถานที่ ตามแนวเส้นทางที่จะมีการลักลอบนำไม้ที่มีการลักลอบตัดออกตามแนวชายแดน

 3.2.1.3 บูรณาการหน่วยงานราชการ โดยการจัดสายตรวจร่วมกับหน่วยงานที่รับผิดชอบ ออกปฏิบัติการตรวจสอบเขตพื้นที่ป่า ทั้งทางบก ทางอากาศยาน และทางน้ำ อย่างต่อเนื่องทุกระยะเพื่อเป็นการป้องกันการบุกรุกทำลายป่าในลักษณะบูรณาการกับหน่วยงานที่เกี่ยวข้อง เช่น กองทัพบก กองทัพเรือ กรมการปกครอง กรมป่าไม้ กรมอุทยานแห่งชาติ สัตว์ป่าและพันธุ์พืช กรมทรัพยากรทางทะเลและชายฝั่ง กองบัญชาการตำรวจตระเวนชายแดน กองบังคับการตำรวจน้ำ และกองบินตำรวจ เป็นต้น

3.2.1.4 เพิ่มมาตรการในด้านการสืบสวนหาข่าว ติดตามความเคลื่อนไหวของคนร้าย ขบวนการ หรือองค์กร รวมถึงบุคคลพ้นโทษ หรือผู้ต้องหา/จำเลยที่ได้รับการปล่อยตัวชั่วคราวในความผิดที่เกี่ยวกับทรัพยากรธรรมชาติและสิ่งแวดล้อม โดยให้มีการแลกเปลี่ยนข้อมูลข่าวสารกันอย่างใกล้ชิดและต่อเนื่อง ทั้งภายในและระหว่างประเทศ

 3.2.1.5 ปฏิบัติการจิตวิทยามวลชนเชิงรุกในพื้นที่เป้าหมายทุกรูปแบบ เพื่อผลทั้งในด้านการข่าว และในด้านผนึกพลังมวลชน เพื่อสร้างจิตสำนึกในการหวงแหนเห็นความสำคัญในการปกป้องคุ้มครองรักษาป่าไม้ สัตว์ป่า ทรัพยากรธรรมชาติ และสิ่งแวดล้อม

 3.2.1.6 ประชาสัมพันธ์เชิงรุก โดยการเผยแพร่ข่าวสารให้ประชาชนตระหนักถึงประโยชน์ และโทษของการบุกรุกทำลายป่า การล่าสัตว์ หรือการทำลายทรัพยากรธรรมชาติสิ่งแวดล้อม เพื่อสร้างจิตสำนึกให้ประชาชนโดยทั่วไป มีส่วนร่วมในการอนุรักษ์ป่าไม้ สัตว์ป่า ทรัพยากรธรรมชาติและสิ่งแวดล้อม

 3.2.2 **ยุทธศาสตร์ด้านการสืบสวนปราบปราม**มี ๖ กลยุทธ์ คือ

 3.2.2.1 กำหนดจุดตรวจ จุดสกัด หรือด่านตรวจตามแนวชายแดน และวางระบบแจ้งเหตุ/ข้อมูลเส้นทางการขนย้ายในเส้นทางที่เป็นเส้นทางลำเลียงเพื่อสกัดกั้นและตรวจพบการกระทำความผิดเกี่ยวกับทรัพยากรธรรมชาติและสิ่งแวดล้อม

 3.2.2.2 จัดระดมเจ้าหน้าที่และบูรณาการกับหน่วยงานที่เกี่ยวข้อง ตรวจสอบและดำเนินการกับสถานประกอบการ แหล่งผลิต ฯลฯ ที่ดำเนินกิจการเกี่ยวกับทรัพยากรธรรมชาติและสถานที่ซึ่งการดำเนินกิจการอาจส่งผลกระทบต่อสิ่งแวดล้อม

 3.2.2.3 เร่งระดมสืบสวนจับกุม ปราบปรามผู้กระทำผิดโดยสนธิกำลังกับหน่วยอื่นขยายผลการจับกุม โดยการสืบสวนขยายผลการดำเนินคดี ให้ถึงกลุ่มพ่อค้านายทุนผู้อยู่เบื้องหลัง และใช้มาตรการทั้งทางกฎหมายและทางปกครองที่มีอยู่ทั้งหมด เป็นเครื่องมือในการปราบปราม เช่น มาตรการตามกฎหมายฟอกเงิน มาตรการด้านภาษีอากร เป็นต้น

 3.2.2.4 รวบรวมข้อมูลหมายจับที่เกี่ยวข้องกับคดีการกระทำความผิดเกี่ยวกับทรัพยากรธรรมชาติและสิ่งแวดล้อม โดยจัดระบบ และบูรณาการ การเร่งรัด สืบสวน ติดตามจับกุมผู้กระทำผิดที่ยังหลบหนี ตลอดจนขยายผลการปราบปราม ให้ได้ผลเป็นที่น่าพอใจ โดยเน้นการปฏิบัติที่มีลักษณะเป็นขบวนการ หรือการค้าข้ามชาติ

3.2.2.5 กวดขันจับกุมสถานที่ที่มีการจำหน่าย หรือให้บริการที่เกี่ยวข้องกับการกระทำความผิดเกี่ยวกับทรัพยากรธรรมชาติและสิ่งแวดล้อมเพื่อเป็นการลดอุปสงค์

 3.2.2.6 บูรณาการกับหน่วยงานที่เกี่ยวข้องกับการสืบสวนจับกุมผู้ลักลอบค้าสัตว์ป่าและ พันธุ์พืชหวงห้าม และสัตว์ป่าและพืชป่าตามอนุสัญญาว่าด้วยการค้าระหว่างประเทศ ซึ่งชนิดสัตว์ป่าและพืชป่าที่ใกล้สูญพันธุ์ (CITES)

3.2.3 **ยุทธศาสตร์ในการบริหารจัดการ** โดยการจัดตั้งศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม

 3.2.3.1 ระดับสำนักงานตำรวจแห่งชาติ

 จัดตั้ง “ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ (ศปทส.ตร.)” โดยมี รองผู้บัญชาการตำรวจแห่งชาติ หรือเทียบเท่า (ที่ได้รับมอบหมาย)เป็นผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมสำนักงานตำรวจแห่งชาติ (ผอ.ศปทส.ตร.) และมี ผู้ช่วยผู้บัญชาการตำรวจ- แห่งชาติหรือเทียบเท่า (ที่ได้รับมอบหมาย) เป็นรองผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ (รอง ผอ.ศปทส.ตร.) มีหน้าที่ บริหาร อำนวยการ กำกับดูแล จัดทำคำของบประมาณ ขอรับการสนับสนุนงบประมาณเพื่อการป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม

 3.2.3.2 ระดับกองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้

จัดตั้ง “ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม (ศปทส.บช./ภ./ศชต.)” โดยมี ผู้บัญชาการ เป็นผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม (ผอ.ศปทส.บช./ภ./ศชต.) และมอบหมาย รองผู้บัญชาการ ๑ นาย เป็นรองผู้อำนวยการศูนย์ฯ มีหน้าที่กำกับ ดูแลการปฏิบัติให้เป็นไปอย่างมีประสิทธิภาพ สัมฤทธิ์ผลตามวัตถุประสงค์ และนโยบายของสำนักงานตำรวจแห่งชาติ

 3.2.3.3 ระดับกองบังคับการ/ตำรวจภูธรจังหวัด

จัดตั้ง “ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม (ศปทส.บก./ภ.จว.)” โดยมีผู้บังคับการ เป็นผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม (ผอ.ศปทส.บก./ภ.จว.) และมอบหมาย รองผู้บังคับการ๑ นาย เป็นรองผู้อำนวยการศูนย์ฯ มีหน้าที่กำกับ ดูแลการปฏิบัติให้เป็นไปอย่างมีประสิทธิภาพ สัมฤทธิ์ผลตามวัตถุประสงค์ และนโยบายของสำนักงานตำรวจแห่งชาติ

**3.3 เป้าหมายในการดำเนินการ**

 3.3.1 ป่าต้นน้ำลำธารในพื้นที่ที่สมเด็จพระนางเจ้าสิริกิติ์ พระบรมราชินีนาถ ทรงห่วงใย

 3.3.2 พื้นที่วิกฤตที่มีปัญหาการบุกรุกป่า ล่าหรือค้าสัตว์ป่า ๑๙๘แห่ง ครอบคลุมพื้นที่ ๓๐ จังหวัด ได้แก่ จังหวัดจันทบุรี ฉะเชิงเทรา ตราด ชัยภูมิ นครราชสีมา บุรีรัมย์ ศรีสะเกษ สุรินทร์ อุบลราชธานี สกลนคร เชียงราย เชียงใหม่ แพร่ แม่ฮ่องสอน ลำปาง กำแพงเพชร ตาก อุทัยธานี กาญจนบุรี ประจวบคีรีขันธ์ กระบี่ ชุมพร พังงา ภูเก็ต ระนอง สุราษฎร์ธานี ตรัง พัทลุง สตูล และสงขลา

 3.3.3 พื้นที่วิกฤติที่มีปัญหาการค้างาช้าง ได้แก่ กรุงเทพมหานคร พระนครศรีอยุธยา นนทบุรี ภูเก็ต สุรินทร์ นครสวรรค์ อุทัยธานี สุโขทัย เชียงราย และเชียงใหม่

 3.3.4 สถานที่ที่อาจทำลายสภาพสิ่งแวดล้อม เช่น โรงงานปล่อยน้ำเสีย ควัน ขยะอุตสาหกรรม การทำเหมืองแร่ที่ก่อให้เกิดผลกระทบต่อสิ่งแวดล้อม เป็นต้น

 3.3.5 การค้าระหว่างประเทศซึ่งสัตว์ป่าและพันธุ์พืชหวงห้าม และสัตว์ป่าและพืชป่าตาม อนุสัญญาว่าด้วยการค้าระหว่างประเทศ ซึ่งชนิดสัตว์ป่าและพืชป่าที่ใกล้สูญพันธุ์ (CITES)

 3.3.6 การทำลายทรัพยากรธรรมชาติและสิ่งแวดล้อมที่ผิดกฎหมาย

 3.3.7 การลักลอบค้างาช้าง

**3.4 การติดตามและการประเมินผล**

 กำหนดตัวชี้วัดผลสัมฤทธิ์ในการปฏิบัติตามแผนนี้ ๒ ด้าน คือ

3.4.1 ตัวชี้วัดเชิงคุณภาพ

 วัดผลสัมฤทธิ์จาก ความสมบูรณ์ของฐานข้อมูลท้องถิ่น การบูรณาการกับหน่วยงานที่เกี่ยวข้องในการประสานงานกันอย่างเป็นเครือข่ายรวมทั้งมีระบบ ระหว่างหน่วยงานต่าง ๆ ที่ปฏิบัติตามแผนนี้ทั้งในและนอกสังกัดของสำนักงานตำรวจแห่งชาติ ตลอดจนประสิทธิภาพในการสร้างเครือข่ายภาคประชาชนอาสาสมัครพิทักษ์ป่า

3.4.2 ตัวชี้วัดเชิงปริมาณ

 วัดจากสถิติความผิดเกี่ยวกับการลักลอบตัดไม้ ทำลายป่า ทรัพยากรธรรมชาติและสิ่งแวดล้อม แบ่งเป็น ๒ ด้าน

 3.4.2.1 ด้านการป้องกัน สามารถหยุดยั้งการตัดไม้ทำลายป่า ทรัพยากรธรรมชาติและสิ่งแวดล้อม ตลอดจนการค้าสัตว์ป่าและพันธุ์พืชหวงห้าม และสัตว์ป่าและพืชป่าตามอนุสัญญาว่าด้วยการค้าระหว่างประเทศ ซึ่งชนิดสัตว์ป่าและพันธุ์พืชที่ใกล้สูญพันธุ์ (CITES) ในพื้นที่เป้าหมายตามแผนได้หรือไม่ โดยกำหนดให้มีสถิติการเกิดของคดีประเภทนี้ลดลง เมื่อเปรียบเทียบกับช่วงระยะเวลาเดียวกันของปีที่ผ่านมา

 3.4.2.2 ด้านการปราบปราม สามารถลดการตัดไม้ทำลายป่า การทำลายทรัพยากรธรรมชาติและสิ่งแวดล้อม และการค้าสัตว์ป่า และพืชป่า ที่กำหนดไว้ตามแผนนี้ได้มากน้อยเพียงใดหรือไม่ โดยพิจารณาอัตราส่วนระหว่างผลการจับกุมผู้กระทำความผิด เปรียบเทียบกับคดีที่เกิดขึ้น ต้องได้ไม่ต่ำกว่าอัตราส่วนของระยะเวลาเดียวกันของปีที่ผ่านมา

**4.หน่วยปฏิบัติ**

 หน่วยปฏิบัติตามโครงสร้างศูนย์ปฏิบัติการป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมมีองค์ประกอบตามผนวก ก ดังนี้

**4.๑ ส่วนปฏิบัติการ** ประกอบด้วย

4.๑.๑ ฝ่ายปฏิบัติการหลัก

 4.1.1.1 กองบัญชาการตำรวจนครบาล/ตำรวจภูธรภาค ๑-๙/ศูนย์ปฏิบัติการตำรวจจังหวัดชายแดนภาคใต้

 (1) เป็นหน่วยปฏิบัติการป้องกันปราบปราม และจับกุมผู้กระทำความผิดเกี่ยวกับทรัพยากรธรรมชาติและสิ่งแวดล้อม ในเขตพื้นที่รับผิดชอบ โดยสอบสวนขยายผลถึงกลุ่มนายทุน ที่อยู่เบื้องหลัง รวมทั้งดำเนินการยึดทรัพย์ผู้กระทำความผิดมาลงโทษตามกฎหมาย กรณีการดำเนินคดีสำคัญ หรือคดีที่มีความยุ่งยากซับซ้อน ให้เสนอสำนักงานตำรวจแห่งชาติ เพื่ออนุมัติโอนคดีให้กองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม ดำเนินการตามกฎหมาย หรือเข้าร่วมสอบสวนแล้วแต่กรณี

 (2) จัดทำฐานข้อมูลท้องถิ่น ข้อมูลเครือข่าย โดยการรวบรวมข้อมูลที่เกี่ยวข้องกับสถานการณ์ในพื้นที่ บุคคล กลุ่มบุคคลที่มีพฤติการณ์ เส้นทางลำเลียง แหล่งพักสินค้า ร้านจำหน่ายอุปกรณ์เลื่อยโซ่ยนต์ ในพื้นที่รับผิดชอบให้ครบถ้วน ถูกต้องเป็นปัจจุบัน สามารถเชื่อมโยงเครือข่ายผู้กระทำความผิดได้อย่างมีระบบ

 (3) แสวงหาความร่วมมือกับหน่วยงานราชการ และภาคเอกชนในพื้นที่ เช่น กองทัพบก กรมการปกครอง ป่าไม้จังหวัด ประธานชุมชน กำนัน ผู้ใหญ่บ้าน เป็นต้น เพื่อใช้เป็นข้อมูลในการติดตามผู้กระทำความผิด

 (4) ผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม กองบัญชาการ/ตำรวจภูธรภาค เข้าไปควบคุม กำกับดูแล การปฏิบัติหน้าที่ของเจ้าหน้าที่ตำรวจในการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม อย่างใกล้ชิด ห้ามมิให้มีการเรียกรับประโยชน์จากผู้กระทำความผิด การจับกุมในลักษณะกลั่นแกล้ง มีส่วนพัวพัน หรือละเว้นการปฏิบัติหน้าที่ หากตรวจพบการกระทำผิดของเจ้าหน้าที่ตำรวจ ให้ผู้บังคับบัญชาดำเนินการตามอำนาจหน้าที่อย่างเฉียบขาด

 4.1.1.2 ในระดับกองบังคับการ/ตำรวจภูธรจังหวัด

 (1) กำกับดูแลการปฏิบัติในพื้นที่รับผิดชอบ รายงานข้อมูลท้องถิ่น สืบสวนจับกุมคดีที่มีเครือข่ายเชื่อมโยงระหว่างสถานีตำรวจในพื้นที่รับผิดชอบ สนับสนุนงบประมาณในการฝึกอบรมและปฏิบัติงาน ให้เพียงพอเหมาะสม จัดเตรียมชุดเก็บรวบรวมพยานหลักฐาน ชุดปฏิบัติการพิเศษ สนับสนุนการปฏิบัติตามความจำเป็น ใช้ศูนย์ปฏิบัติการเป็นเครื่องมือในการขับเคลื่อน ประสานความร่วมมือในการป้องกัน ปราบปราม สืบสวน สอบสวน กับหน่วยงานในกระบวนการยุติธรรม สร้างทีมสอบสวนที่มีความเชี่ยวชาญ

 (2) กำหนดจุดตรวจ จุดสกัด ด่านตรวจตามแนวชานแดน ในการสกัดกั้น และจับกุมขบวนการลักลอบขนไม้ ทั้งที่เป็นถนนหลวง หรือเส้นทางตามชนบท เพื่อเป็นการสกัดไม่ให้ใช้เป็นเส้นทางลำเลียงออกนอกราชอาณาจักร และนำกลับเข้ามาในราชอาณาจักรตามแนวชายแดน

 4.1.1.3 ในระดับสถานีตำรวจ

 (1) จัดทำข้อมูลท้องถิ่นที่เกี่ยวข้อง สืบสวนจับกุมคดีที่เกิดขึ้นในพื้นที่รับผิดชอบ และลงในระบบฐานข้อมูล POLIS ให้ครบถ้วน

 (2) วางแผนจัดสายตรวจ และบูรณาการจัดสายตรวจร่วมกับส่วนราชการที่เกี่ยวข้อง ประชาสัมพันธ์แสวงหาความร่วมมือ

 (3) จัดพนักงานสอบสวนที่มีความรู้ความสามารถ รับผิดชอบคดีโดยตรง

4.๑.๒ ฝ่ายสนับสนุนการปฏิบัติ ได้แก่

 4.๑.๒.๑ กองบัญชาการตำรวจสอบสวนกลาง

 (1) มอบหมายให้กองบังคับการในสังกัด ดำเนินการสืบสวนสอบสวน ปราบปราม และจับกุมผู้กระทำความผิดเกี่ยวกับทรัพยากรธรรมชาติและสิ่งแวดล้อม ทั่วราชอาณาจักรโดยเน้นการขยายผลดำเนินคดีกับกลุ่มผู้มีอิทธิพล นายทุนรายใหญ่

 (2) ให้หน่วยงานในสังกัดที่อยู่ในพื้นที่รับผิดชอบของ กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ และ กองบังคับการ/ตำรวจภูธรจังหวัด ขึ้นควบคุมการปฏิบัติกับ ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ และกองบังคับการ/ตำรวจภูธรจังหวัด ตามลำดับ

 (3) กองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม มีอำนาจหน้าที่เป็นหน่วยปฏิบัติการสืบสวนสอบสวน ปราบปราม และจับกุมผู้กระทำความผิดเกี่ยวกับทรัพยากรธรรมชาติและสิ่งแวดล้อมทั่วราชอาณาจักร และเป็นศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม ของสำนักงานตำรวจแห่งชาติ (ศปทส.ตร.) เพื่อเป็นหน่วยงานกลางในการรับแจ้งเหตุ ข้อร้องเรียน และประสานงานกับหน่วยงานที่เกี่ยวข้องทั้งในและต่างประเทศ รวมทั้งสนับสนุนการปฏิบัติในส่วนที่เกี่ยวข้องกับงานป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม ของกองบัญชาการตำรวจนครบาล ตำรวจภูธรภาค ๑ – ๙ ศูนย์ปฏิบัติการตำรวจจังหวัดชายแดนภาคใต้ และหน่วยงานอื่น ๆ เมื่อได้รับการร้องขอ

4.1.1.4 กองบัญชาการตำรวจตระเวนชายแดน

 (1) ดำเนินการสืบสวน ปราบปราม บุคคล กลุ่มบุคคล หรือขบวนการลักลอบตัดไม้ทำลายป่า เพื่อเป็นการสกัดไม่ให้ใช้เป็นเส้นทางลำเลียงออกนอกราชอาณาจักร และนำกลับเข้ามาในราชอาณาจักรตามแนวชายแดน และให้การสนับสนุนกำลังพล ยุทโธปกรณ์แก่กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ ตามที่ได้รับการประสาน

 (2) ปฏิบัติการป้องกันปราบปราม และจับกุมผู้กระทำความผิดเกี่ยวกับทรัพยากรธรรมชาติและสิ่งแวดล้อม ในเขตพื้นที่รับผิดชอบ รวมทั้งสนับสนุนการปฏิบัติในพื้นที่ เมื่อได้รับการร้องขอ

 (3) จัดทำฐานข้อมูลท้องถิ่น โดยการรวบรวมข้อมูลที่เกี่ยวข้องกับสถานการณ์ในพื้นที่ บุคคล กลุ่มบุคคลที่มีพฤติการณ์ เส้นทางลำเลียง แหล่งพักสินค้า ในพื้นที่รับผิดชอบให้ครบถ้วน ถูกต้องเป็นปัจจุบัน พร้อมสนับสนุนข้อมูลให้กับฝ่ายปฏิบัติหลัก

 (4) ให้หน่วยงานในสังกัดที่อยู่ในพื้นที่รับผิดชอบของกองบัญชาการ/ตำรวจภูธรภาค และ กองบังคับการ/ตำรวจภูธรจังหวัด สนับสนุนการปฏิบัติกับศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม กองบัญชาการ/ตำรวจภูธรภาค และ กองบังคับการ/ตำรวจภูธรจังหวัด

4.๑.3 หน่วยขึ้นควบคุมการปฏิบัติ ได้แก่

4.1.3.1 กองบัญชาการตำรวจสันติบาล

 (๑) มอบให้หน่วยงานในสังกัดที่อยู่ในพื้นที่รับผิดชอบของกองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้และ กองบังคับการ/ตำรวจภูธรจังหวัด ขึ้นควบคุมการปฏิบัติกับศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้และกองบังคับการ/ตำรวจภูธรจังหวัด ตามลำดับ

 (๒) ดำเนินการสืบสวนในทางลับตามแหล่งข่าวแต่ละจังหวัดเกี่ยวกับคนร้าย ขบวนการ หรือองค์กร ที่เกี่ยวข้องกับการกระทำความผิดเกี่ยวกับทรัพยากรธรรมชาติและสิ่งแวดล้อม ให้มีการประสานแลกเปลี่ยนข้อมูลกับศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ และศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ และกองบังคับการ/ตำรวจภูธรจังหวัดอย่างใกล้ชิด

4.1.3.2 กองบัญชาการตำรวจปราบปรามยาเสพติด

 มอบให้ด่านตรวจยานพาหนะ ที่อยู่ในความรับผิดชอบดำเนินการตรวจสอบยานพาหนะ สิ่งของที่ขนย้ายว่าเกี่ยวกับการลักลอบขนไม้ พันธุ์ไม้ สัตว์ป่าหรือไม่ เป็นการเพิ่มเติมจากการตรวจในภาวะปกติ

4.1.3.3 สำนักงานตรวจคนเข้าเมือง

 (๑) มอบให้หน่วยงานในสังกัดที่อยู่ในพื้นที่รับผิดชอบของ กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้และ กองบังคับการ/ตำรวจภูธรจังหวัด ขึ้นควบคุมการปฏิบัติกับศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม กองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้ และกองบังคับการ/ตำรวจภูธรจังหวัด ตามลำดับ

 (๒) เป็นหน่วยสนับสนุนในการดำเนินการตามแนวความคิดในการปฏิบัติ รวมทั้งเพิ่มความเข้มในการตรวจตรากลุ่มบุคคลหรือขบวนการที่ใช้เส้นทางผ่านเข้า–ออกตามด่านตรวจคนเข้าเมืองทั่วราชอาณาจักร

4.1.3.4 กองบินตำรวจ

 ให้การสนับสนุนภารกิจของศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ เมื่อได้รับการร้องขอ

 4.1.3.5 หน่วยอื่น ๆ ในพื้นที่

4.๑.4 หน่วยขึ้นควบคุมการปฏิบัติ ได้แก่

 4.1.4.1 สำนักงานกำลังพล

 ให้การสนับสนุนเกี่ยวกับสวัสดิการของกำลังพล ที่ร่วมมือหรือให้การสนับสนุนหน่วยงาน อื่น ๆ ในการปฏิบัติตามแผน

4.1.4.2 สำนักงานส่งกำลังบำรุง

 ให้การสนับสนุนอุปกรณ์ เครื่องมือเครื่องใช้ ยานพาหนะทุกชนิดที่จำเป็นต่อการปฏิบัติภารกิจของหน่วยตามแผนเมื่อได้รับคำสั่งหรือร้องขอ

 4.1.4.3 สำนักงานงบประมาณและการเงิน

 ให้การสนับสนุนงบประมาณให้กับหน่วยงานที่เกี่ยวข้องในสังกัดสำนักงานตำรวจแห่งชาติ เพื่อปฏิบัติการตามแผน

4.1.4.4 สำนักงานกฎหมายและคดี

 มีอำนาจหน้าที่ให้คำปรึกษาทางกฎหมายแก่หน่วยงานที่เกี่ยวข้องในการปฏิบัติการตามแผน ศึกษาและวิเคราะห์ รวมทั้งดำเนินการปรับปรุงแก้ไขกฎหมาย กฎ ระเบียบ ประกาศ คำสั่งที่เกี่ยวข้องกับงานป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม เพื่อให้ทันต่อสถานการณ์และบรรลุวัตถุประสงค์ของแผน

 4.1.4.5 สำนักงานจเรตำรวจ

 มีอำนาจหน้าที่ดำเนินการรับเรื่องร้องเรียนหรือร้องทุกข์และสอบสวนข้อเท็จจริง กรณีข้าราชการตำรวจ พนักงานราชการ และลูกจ้างในสำนักงานตำรวจแห่งชาติ ถูกกล่าวหาว่ากระทำผิด หรือละเลยต่อการปฏิบัติหน้าที่ ในความผิดที่เกี่ยวกับทรัพยากรธรรมชาติและสิ่งแวดล้อม

 4.1.4.6 สำนักงานพิสูจน์หลักฐานตำรวจ

 มีอำนาจหน้าที่ดำเนินการเกี่ยวกับการพิสูจน์หลักฐาน การทะเบียนประวัติอาชญากร และการตรวจสอบประวัติการกระทำความผิด เพื่อสนับสนุนการปฏิบัติงานของหน่วยงานอื่น ๆ ตามแผน

 4.1.4.7 สำนักงานเทคโนโลยีสารสนเทศและการสื่อสาร

 มีอำนาจหน้าที่ สนับสนุนข้อมูลในระบบสารสนเทศ สำนักงานตำรวจแห่งชาติ (POLIS) และพัฒนาระบบการประมวลผลข้อมูล เพื่อใช้ขับเคลื่อนในการปฏิบัติงานของศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ

 4.1.4.8 กองการต่างประเทศ

 มีอำนาจหน้าที่รับผิดชอบโดยตรงในการประสานความร่วมมือ รับ และแลกเปลี่ยนข้อมูลข่าวสาร ตลอดจนประสานการปฏิบัติกับสถานทูต สถานกงสุลประเทศต่าง ๆ ในประเทศไทย รวมถึงหน่วยงานที่เกี่ยวข้องภาครัฐ และภาคเอกชน ที่อยู่ในประเทศไทยและต่างประเทศ

 4.1.4.9 กองสารนิเทศ

 ให้การสนับสนุนการการประชาสัมพันธ์เชิงรุก เพื่อเผยแพร่ข้อมูล ข่าวสาร ความรู้ความเข้าใจตลอดจนแนวทางมาตรการ แผน และผลการปฏิบัติ อย่างจริงจัง ต่อเนื่อง รวดเร็ว และทันต่อสถานการณ์ ผ่านสื่อมวลชนทุกแขนง และสื่อของสำนักงานตำรวจแห่งชาติ ตลอดจน เฝ้าฟัง รวบรวม ตรวจสอบ ประเมินค่า วิเคราะห์ สรุปรายงานข่าว ข้อมูลเบาะแสจากประชาชน และสถานการณ์ทางสื่อต่าง ๆ จัดทำสรุปรายงานประจำวัน และรายงานข่าวที่สำคัญเร่งด่วนให้ผู้บังคับบัญชาและหน่วยงานที่เกี่ยวข้อง ตามแผนนี้ทราบ

 4.๑.5 ชุดปฏิบัติการ ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแหงชาติ (ชป.ศปทส.ตร.)

การประกอบกำลัง ให้ผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ (ผอ.ศปทส.ตร.) พิจารณามีความเห็นเสนอ ผู้บัญชาการตำรวจแห่งชาติลงนามในคำสั่งแต่งตั้งฯ โดยมีอำนาจหน้าที่ ดังนี้

 4.1.5.1 สืบสวนหาข่าว ปราบปราม จับกุม ผู้กระทำความผิดเกี่ยวกับทรัพยากรธรรมชาติและสิ่งแวดล้อม รวมทั้งยึดของกลางที่ใช้หรือที่ได้จากการกระทำความผิด และขยายผลไปถึงกลุ่มนายทุนผู้ให้การสนับสนุน ผู้มีอิทธิพลหรือผู้มีส่วนเกี่ยวข้องในการกระทำความผิด

 4.1.5.2 ตรวจสอบข้อมูลพื้นที่ป่าไม้ ทรัพยากรธรรมชาติ และพื้นที่หรือบริเวณที่ซึ่งทำให้หรืออาจก่อให้เกิดผลกระทบต่อสิ่งแวดล้อมร่วมกับเจ้าหน้าที่หน่วยงานอื่นที่เกี่ยวข้อง

 4.1.5.3 ปฏิบัติงานอื่นใดตามที่ผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม มอบหมาย

 4.1.5.4 ให้ปฏิบัติหน้าที่ได้ทั่วราชอาณาจักร

4.2 ส่วนอำนวยการ ประกอบด้วย ๒ ฝ่าย คือ

 4.2.1 ฝ่ายอำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติ

 5.3.๑.๑ กองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม (บก.ปทส.) เป็นเลขานุการฝ่ายอำนวยการศูนย์ฯ และเป็นเลขานุการให้กับศูนย์ป้องกันปราบปรามการกระทำผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ

 4.2.1.1 เป็นหน่วยงานกลางในการรวบรวมข้อมูล การรับแจ้งเหตุ ข้อร้องเรียนเกี่ยวกับ การกระทำความผิดเกี่ยวกับทรัพยากรธรรมชาติและสิ่งแวดล้อม ที่ได้รับผ่านทางช่องทางต่าง ๆ เช่น ฝ่ายรับเรื่องราวร้องทุกข์ 1599 เพื่อประสานงานกับหน่วยงานที่เกี่ยวข้องทั้งในและต่างประเทศ สนับสนุนการปฏิบัติในส่วนที่เกี่ยวข้องกับงานป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมของหน่วยปฏิบัติการหลัก หน่วยสนับสนุนการปฏิบัติ หน่วยขึ้นควบคุมการปฏิบัติตามแผน และหน่วยงานอื่นเมื่อได้รับการร้องขอ ตลอดจนจัดทำคู่มือแจกจ่าย อบรมให้ความรู้เกี่ยวกับงานปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมแก่หน่วย ต่าง ๆ รวมทั้งออกแบบการจัดเก็บข้อมูลให้กับหน่วยปฏิบัติที่เกี่ยวข้อง รวบรวมข้อมูลเป็นสถิติ และประเมินผลการปฏิบัติตามแผน วิเคราะห์ข้อมูลผลการปฏิบัติ ตลอดจนแนวโน้มสถานการณ์ของการกระทำความผิดเกี่ยวกับทรัพยากรธรรมชาติและสิ่งแวดล้อม แล้วรายงานให้ผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ ทราบ

4.2.1.2 เป็นหน่วยงานกลางในการบริหารงบประมาณและการเงินของศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติให้เป็นไปตามกฎหมาย ระเบียบ ข้อบังคับต่าง ๆ ที่เกี่ยวข้อง

4.2.2 ฝ่ายอำนวยการส่วนบังคับบัญชา โดยมีกองแผนงานอาชญากรรม สำนักงานยุทธศาสตร์ตำรวจ เป็นเลขานุการฝ่ายอำนวยการส่วนบังคับบัญชา

 ทำหน้าที่รับผิดชอบดำเนินการด้านธุรการ กำลังพล แผนงานโครงการ การข่าว การส่งกำลังบำรุง ตลอดจนดำเนินงานด้านการประสานการปฏิบัติงานกับฝ่ายปฏิบัติการ และหน่วยงานที่เกี่ยวข้องเพื่อให้การดำเนินการในส่วนบังคับบัญชาบรรลุวัตถุประสงค์

5. คำแนะนำในการประสาน

 5.๑ แผนนี้มีผลใช้บังคับตั้งแต่วันที่ลงนามในคำสั่ง และให้ยกเลิกแผนป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ (ปทส.ตร.๕7) รวมทั้ง แผนอื่นของสำนักงานตำรวจแห่งชาติ ที่ขัดหรือแย้งกับแผนนี้ และให้ทุกหน่วยออกคำสั่งปฏิบัติการรองรับตามระดับภายใน ๓๐ วัน

 5.๒ ผู้บังคับบัญชาทุกระดับที่ได้รับมอบหมายให้รับผิดชอบการดำเนินการตามแผนนี้ จะต้องอำนวยการ ควบคุม กำกับดูแล ตรวจสอบ และประเมินผลการปฏิบัติ รวมทั้งจัดให้มีการซักซ้อมแผนปฏิบัติ เพื่อให้กำลังพลในสังกัดมีความรู้ ความเข้าใจในแนวทางปฏิบัติที่ถูกต้องและสามารถปฏิบัติได้อย่างมีประสิทธิภาพ

 5.๓ การปฏิบัติในเขตพื้นที่ติดต่อระหว่างสองหน่วยขึ้นไป ให้หน่วยรับผิดชอบประสานการปฏิบัติต่อกันโดยใกล้ชิดและต่อเนื่องจนกว่าจะเสร็จสิ้นภารกิจ กรณีฝ่ายสนับสนุนการปฏิบัติเข้าไปปฏิบัติงานในพื้นที่ใด ต้องแจ้งให้ผู้บังคับการตำรวจนครบาล ๑–๙/ตำรวจภูธรจังหวัด ทราบทุกครั้ง เพื่อประสานการปฏิบัติและป้องกันการเข้าใจผิด

 5.๔ ผู้บังคับบัญชาที่รับผิดชอบจะต้องกำชับผู้ใต้บังคับบัญชา หรือชุดปฏิบัติการให้ปฏิบัติหน้าที่ด้วยความซื่อสัตย์สุจริต ยึดหลักกฎหมาย และต้องไม่เกี่ยวข้องหรือใช้อำนาจหน้าที่แสวงหาผลประโยชน์โดยมิชอบอย่างเด็ดขาด โดยมีมาตรการควบคุมและเสริมสร้างความประพฤติและวินัยข้าราชการตำรวจ ตามคำสั่ง กรมตำรวจ ที่ ๑๒๑๒/๒๕๓๗ ลง ๑ ต.ค.๒๕๓๗

 5.๕ ให้ประสานงานกับกระทรวงทรัพยากรธรรมชาติและสิ่งแวดล้อม อย่างใกล้ชิดเพื่อขอรับการสนับสนุนด้านข้อมูลและงบประมาณดำเนินการ

**6. ธุรการและการส่งกำลังบำรุง**

**6.๑ การรายงาน**

6.๑.๑ ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม ระดับกองบัญชาการ/ตำรวจภูธรภาค/ศูนย์ปฏิบัติการตำรวจจังหวัดชายแดนภาคใต้**สรุปผลการปฏิบัติประจำเดือน** รายงานให้ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติทางไปรษณีย์อิเล็กทรอนิกส์ (E-mail) :ned\_police@hotmail.com)**ทุกวันที่ ๕ ของเดือนถัดไป**

6.๑.๒ ฝ่ายอำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมสำนักงานตำรวจแห่งชาติ (บก.ปทส.) **สรุปรายงานตาม 6.๑.๑** ให้ผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติทราบ**ภายในวันที่ ๒๐ ของเดือนถัดไป**

6.๑.๓ การรายงานตาม 6.๑.๒ ให้ฝ่ายอำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมสำนักงานตำรวจแห่งชาติ (บก.ปทส.) **สรุปผลการปฏิบัติห้วงระยะเวลา ๖ เดือน และ ๑ ปี (ปีงบประมาณ)** ส่งถึงผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ ทราบ ภายในวันที่ ๑๕ เมษายน และ ๑๕ ตุลาคมของปี ตามลำดับ

6.๑.๔ **รายงานทันทีเมื่อมีเหตุการณ์สำคัญ คดีเป็นที่สนใจของประชาชนและสื่อมวลชนหรือเมื่อมีการปะทะต่อสู้กับผู้กระทำผิด**ทางโทรศัพท์สายด่วน ๑๕๙๙ จากนั้นให้พนักงานสอบสวนผู้รับแจ้งรายงานพฤติการณ์โดยละเอียดลงในระบบสารสนเทศ สำนักงานตำรวจแห่งชาติ (POLIS) และรายงานเป็นลายลักษณ์อักษรให้ ผู้อำนวยการ และรองผู้อำนวยการศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติ ทราบทันที และให้แยกสำเนาส่งศูนย์ฯ เพื่อทราบโดยด่วน ตามแบบรายงานเหตุอุกฉกรรจ์และสะเทือนขวัญ และเหตุที่ต้องรายงานด่วนตามประมวลระเบียบการตำรวจเกี่ยวกับคดี ลักษณะที่ ๑๘ บทที่ ๑

**6.๒ งบประมาณและการส่งกำลังบำรุง**

6.๒.๑ งบประมาณปกติของหน่วยปฏิบัติ หรือ งบประมาณเพิ่มเติมจากสำนักงานตำรวจ–แห่งชาติ

 6.๒.๒ งบประมาณเพื่อสนับสนุนการปฏิบัติงานป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมของสำนักงานตำรวจแห่งชาติ ที่ได้รับการอุดหนุนจากกระทรวงทรัพยากรธรรมชาติและสิ่งแวดล้อม

 6.๒.๓ งบบริจาคจากภาคเอกชนอื่น ๆ (ถ้ามี)

**7. การบังคับบัญชาและการสื่อสาร**

**7.๑ การบังคับบัญชา**

7.๑.๑ มอบหมายให้ พลตำรวจเอกเฉลิมเกียรติ ศรีวรขาน รองผู้บัญชาการตำรวจแห่งชาติ เป็นผู้อำนวยการศูนย์ฯ มีหน้าที่กำกับดูแลการปฏิบัติให้เป็นไปอย่างมีประสิทธิภาพ สัมฤทธิ์ผล ตามวัตถุประสงค์และนโยบายของสำนักงานตำรวจแห่งชาติ โดยให้มีอำนาจแต่งตั้ง สั่งการให้เจ้าหน้าที่มาปฏิบัติหน้าที่ได้ตามความจำเป็นและเหมาะสม โดยกำหนดวันเริ่มต้นและสิ้นสุดให้ชัดเจนภายในปีงบประมาณ

7.๑.๒ มอบหมาย ผู้ช่วยผู้บัญชาการตำรวจแห่งชาติ หรือเทียบเท่า เป็นรองผู้อำนวยการศูนย์ฯ มีหน้าที่กำกับดูแลการปฏิบัติให้เป็นไปตามแผนฯ รวมทั้งสนับสนุนและแก้ไขปัญหาไปตามอำนาจหน้าที่ และความรับผิดชอบ

**7.๒ การสื่อสาร**

7.๒.๑ ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อมสำนักงานตำรวจแห่งชาติ และฝ่ายอำนวยการศูนย์ฯ ตั้งอยู่ที่ กองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม ถนนพหลโยธิน แขวงลาดยาว เขตจตุจักร กรุงเทพฯ ๑๐๙๐๐ หมายเลขโทรศัพท์ ๐ ๒๕๗๙ ๑๕๑๓, ๐ ๒๕๖๑ ๔๘๑๒-๗ โทรสาร๐ ๒๕๗๙ ๑๕๑๒ไปรษณีย์อิเล็กทรอนิกส์ (E-mail) : ned\_police@hotmail.com)

 7.๒.๒ ฝ่ายอำนวยการ ของส่วนการบังคับบัญชา ศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม สำนักงานตำรวจแห่งชาติตั้งอยู่ที่ กองแผนงานอาชญากรรม สำนักงานยุทธศาสตร์ตำรวจ ชั้น ๑๑ อาคาร ๑ สำนักงานตำรวจแห่งชาติ หมายเลขโทรศัพท์ ๐ ๒๒๐๕ ๓๑๘๔ ไปรษณีย์อิเล็กทรอนิกส์ (E-mail) : ccpd0007.23@gmail.com

 ตอบรับ : ทางโทรสาร

 พลตำรวจเอก

(จักรทิพย์ ชัยจินดา)

ผู้บัญชาการตำรวจแห่งชาติ

ผนวก ก. : โครงสร้างศูนย์ป้องกันปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม

ผนวก ข. : การบันทึกข้อมูลของงานป้องกันปราบปรามการกระทำความผิดเกี่ยวกับทรัพยากรธรรมชาติ

 และสิ่งแวดล้อม ในระบบสารสนเทศ สำนักงานตำรวจแห่งชาติ (Polis)

ผนวก ค. : รายการแจกจ่าย